**MINISTERSTVO ŠKOLSTVA, VÝSKUMU, VÝVOJA A MLÁDEŽE SR**

**VYHLASUJE**

**VÝZVU NA PODÁVANIE ŽIADOSTÍ O UDELENIE ZNAČKY KVALITY   
MODERNÉ CENTRUM MLÁDEŽE**

2025/6239:1-E9171

|  |  |
| --- | --- |
| **Zameranie výzvy** | Ministerstvo školstva, výskumu, vývoja a mládeže SR (ďalej len „ministerstvo“) podľa § 8a ods. 1 písm. b) zákona č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) vyhlasuje výzvu na podávanie žiadostí o udelenie značky kvality Moderné centrum mládeže. Značku kvality udeľuje minister školstva, výskumu, vývoja a mládeže (ďalej len „minister“), ak žiadateľ:   1. uskutočňuje prácu s mládežou, 2. splní podmienky a kritériá vymedzené v tejto výzve a 3. získa odporúčanie akreditačnej komisie na základe hodnotenia. |
| **Cieľ výzvy** | Prijímanie žiadostí o udelenie značky kvality Moderné centrum mládeže. |
| **Účel výzvy** | Výzva je zameraná na podávanie žiadostí o udelenie značky kvality Moderné centrum mládeže subjektom podľa § 8a ods. 2 zákona, ktoré uskutočňujú pravidelnú a systematickú prácu s mládežou. Svojou činnosťou prispievajú k rozvoju mladých ľudí prostredníctvom neformálneho vzdelávania v práci s mládežou ako aj k napĺňaniu štátnej politiky v oblasti mládeže. |
| **Oprávnený žiadateľ** | Oprávnenými žiadateľmi sú subjekty podľa § 8a ods. 2 zákona, ktoré preukázateľne vykonávajú činnosť v oblasti práce s mládežou v súlade s vyššie popísaným účelom výzvy. Subjekt zároveň musí spĺňať všetky ostatné podmienky stanovené výzvou. |
| **Dátum zverejnenia výzvy** | 14. apríl 2025 |
| **Dátum uzatvorenia výzvy** | 14. máj 2025 |
| **Vyhlasovateľ** | Ministerstvo školstva, výskumu, vývoja a mládeže SR |
| **Implementačný orgán** | NIVAM – Národný inštitút vzdelávania a mládeže |
| **Posudzovanie žiadostí** | Podľa § 7 ods. 4 písm. b) zákona a čl. 8 príkazu ministra č. 5/2024, ktorým sa vydáva štatút Akreditačnej komisie v oblasti práce s mládežou (ďalej len „štatút“), žiadosti o udelenie značky kvality Moderné centrum mládeže hodnotí Akreditačná komisia v oblasti práce s mládežou (ďalej len „akreditačná komisia“). Akreditačná komisia je zriadená podľa § 7 ods. 1 zákona ako poradný orgán ministerstva. Podľa čl. 9 ods. 4 štatútu sa posudzovanie žiadostí o udelenie značky kvality uskutočňuje na základe Pokynov k predkladaniu žiadosti o udelenie značky kvality (ďalej len „pokyny“) a Kritérií kvality subjektov pracujúcich s mládežou (ďalej len „kritériá kvality“). Po doručení žiadosti o udelenie značky kvality Moderné centrum mládeže implementačný orgán doručenú žiadosť zaeviduje a v súlade so štatútom, výzvou a pokynmi vykoná kontrolu formálnej správnosti a úplnosti žiadosti. Žiadosti, ktoré spĺňajú všetky podmienky stanovené výzvou, budú podľa čl. 8 ods. 4 štatútu postúpené na odborné posúdenie dvom členom akreditačnej komisie, ktorí so žiadateľom nie sú v konflikte záujmov. Ak tajomník zistí v žiadosti  o udelenie značky kvality alebo v jej prílohách formálne nedostatky, písomne vyzve žiadateľa na ich odstránenie a určí žiadateľovi na ich odstránenie lehotu, nie dlhšiu ako sedem pracovných dní odo dňa doručenia žiadosti o odstránenie nedostatkov. Akreditačná komisia po zvážení predložených posudkov odporučí ministerstvu:   1. udeliť značku kvality alebo 2. neudeliť značku kvality.   Ak akreditačná komisia odporučí ministerstvu udeliť značku kvality Moderné centrum mládeže, minister môže vydať Osvedčenie o udelení značky kvality. |
| **Konflikt záujmov** | Konfliktom záujmov sa rozumie situácia, kedy z dôvodov osobných alebo iných obdobných vzťahov zainteresovaných osôb je narušený alebo ohrozený záujem na nestrannom a objektívnom výkone tých verejných funkcií, ktoré súvisia s prípravou a implementáciou výziev na podávanie žiadostí o udelenie značky kvality Moderné centrum mládeže s ich hodnotením a odporúčaním na schválenie.  Za osobné alebo iné obdobné vzťahy sa považuje rodinná spriaznenosť, citová spriaznenosť, politická spriaznenosť a ekonomický alebo akýkoľvek iný s verejným záujmom nesúvisiaci záujem, zdieľaný so žiadateľom o udelenie značky kvality. V záujme predísť konfliktu záujmov členovia akreditačnej komisie:   1. nemôžu byť členmi štatutárnych, riadiacich, kontrolných alebo dozorných orgánov žiadateľa, ani blízkymi osobami členov týchto orgánov žiadateľa, ani byť so žiadateľom v pracovnom pomere alebo inom pracovnom vzťahu alebo v záväzkovom vzťahu podľa osobitných predpisov (napr. zákon č. 311/2001 Z. z. Zákonník práce, zákon č. 40/1964 Zb. Občiansky zákonník, zákon č. 513/1991 Zb. Obchodný zákonník); 2. nemôžu vyhodnocovať žiadosť v rámci tejto výzvy, ak je dôvod pochybovať o ich nezaujatosti voči žiadateľovi. |
| **Kritériá obsahového posudzovania** | Akreditačná komisia pri posudzovaní žiadostí o udelenie značky kvality postupuje v súlade s čl. 8 a 9 štatútu. Akreditačná komisia na svojom zasadnutí v zmysle čl. 11 štatútu sa oboznámi s hodnotiacimi hárkami vypracovanými členmi akreditačnej komisie. Ak akreditačná komisia vyhodnotí, že žiadateľ o udelenie značky kvality spĺňa všetky relevantné kritériá kvality pre udelenie značky kvality, odporučí ministrovi udeliť značku kvality. K získaniu značky kvality je nevyhnutné, aby žiadateľ preukázal splnenie všetkých relevantných štandardov (kritérií kvality). Kritériá kvality tvoria prílohu tejto výzvy. |
| **Spôsob, termín a miesto doručenia** | Aby žiadosť bola považovaná za riadne podanú, je potrebné postupovať nasledovne:   1. Žiadosť musí byť podaná v elektronickej podobe. Na podávanie žiadostí o udelenie značky kvality slúži online formulár <https://forms.office.com/e/LCTxd0eu8L>. 2. Elektronická forma žiadosti musí byť odoslaná do 14. mája 2025. Žiadosť musí byť vyplnená úplne, presne a jednoznačne a musí obsahovať všetky prílohy. Ak sa žiadateľ odvoláva na informácie a dokumenty prostredníctvom internetového odkazu, preberá zodpovednosť za ich funkčnosť počas doby posudzovania žiadosti (minimálne 6 mesiacov). |
| **Kontaktné údaje, spôsob komunikácie a konzultácie** | Konzultácie k výzve poskytuje:  Národný inštitút vzdelávania a mládeže  Oddelenie podpory práce s mládežou  Hálova 6, 851 01 Bratislava  Mgr. Tímea Gyarmatiová  e-mail: [akreditacie@nivam.sk](mailto:akreditacie@nivam.sk)  tel.: +421 917 718 809  Ústne a telefonicky poskytnuté odpovede nie sú záväzné a nie je možné sa na ne odvolávať. Záväzné sú len odpovede poskytnuté písomne (listom, e-mailom).  K poskytnutiu informácií po vyhlásení výzvy bude ministerstvo v spolupráci s NIVAM – Národný inštitút vzdelávania a mládeže realizovať webinár. Čas konania ako aj spôsob prihlásenia budú zverejnené na webovej stránke ministerstva a na webovej stránke NIVAM-u. |
| **Povinné prílohy výzvy** | Po odoslaní žiadosti bude tajomník akreditačnej komisie kontaktovať žiadateľa a vyzve ho na doplnenie dôkazov ku konkrétnym indikátorom. Prílohy musia byť očíslované podľa indikátorov (k indikátoru 1 bude príloha označená „príloha 1“ a názvom dokumentu (napr. stanovy, štatút, zriaďovacia listina a pod.). Ak napríklad splnenie indikátora 1 žiadateľ preukazuje stanovami, potom príloha bude označená „Príloha 1 – Stanovy“. V rámci dokumentu tvoriaceho prílohu je potrebné farebne vyznačiť informácie relevantné k splneniu daného indikátora.  Ak tým istým dokumentom žiadateľ preukazuje naplnenie viacerých indikátorov, prikladá tento dokument ku každému indikátoru zvlášť s vyznačením relevantných informácií k overeniu tohto indikátora.  Ak naplnenie jedného indikátora žiadateľ preukazuje viacerými dokumentami, tieto označí ako príloha 1A - Štatút, príloha 1B – Stanovy, príloha 1C – Zriaďovacia listina atď. |